**诸风门**

### 眩 晕

中脘伏痰，呕逆眩晕，旋复花汤主之。《金匮》方，卒呕吐，心下痞，膈间有水，眩悸者，半夏加茯苓汤主之。假令瘦人脐下有悸，吐涎沫而头眩，此水也，五苓散主之。又云：心下有支饮(短气倚息，形如肿，为支饮)，其人苦冒眩，泽泻白术汤主之。泽泻五两，白术二两，水二升，煮一升，分温再服。

痰闭不出者，吐之。青黛散搐鼻取涎，治眩神效。

头风眩运，可用独圣散吐之。吐讫可用清上辛凉之药，防风通圣散加半夏等味。仲景云：此痰结胸中而致也。

**钓藤散**

钓藤 陈皮 半夏 麦门冬 茯苓 石膏 人参 甘菊 防风各等分 甘草减半

为粗末。每服四钱，水一钟半，生姜七片，煎八分温服。

戴复庵云：有眩晕之甚，抬头则屋转，眼常黑花观见，常如有物飞动。或见物为两，宜小三五七散。或芎附汤、生料正元饮加鹿茸一钱，下灵砂丹。或用正元饮加炒川椒一十五粒，下茸朱丸。若不效则独用鹿茸一味，每服半两。用无灰酒一盏半，煎至一盏，去滓，入麝香少许服。缘鹿茸生于头，头晕而治以鹿茸，盖以类相从也。曾有头痛不愈，服茸朱丹而效。

上上一条，为虚寒者设也。若实热者用之殆矣。故丹溪云：眩运不可当者，大黄三次酒炒，干为末，茶调下。每服一钱至二钱。